पाएं अपने शहर की ताज़ा ख़बरें और फ्री ई-पेपरडाउनलोड करें
नगर के शासकीय अटल बिहारी वाजपेयी मेडिकल कॉलेज के हास्पिटल में 10 से अधिक डाॅक्टर कोरोना पाॅजिटिव हो गए हैं। इसके अलावा 10 से ज्यादा डाॅक्टर अनुपस्थित चल रहे हैं। कुछ ऐन टाइम पर नौकरी छोड़कर चले गए हैं। इस कारण स्टाफ की भारी कमी चल रही है। यहां वर्तमान में 90 डॉक्टरों की पदस्थापना है, जबकि यहां 150 से अधिक डाॅक्टरों की जरूरत है। कई डॉक्टर कोविड केयर सेंटर में काम नहीं करना चाहते । इस कारण विशेषज्ञ डॉक्टरों की कमी हो रही है। मरीज परेशान हो रहे हैं।
वहीं नर्सें काफी कम संख्या में कार्यरत हैं । मेडिकल काॅलेज और हास्पिटल में कुल 404 नर्सों की स्वीकृति है लेकिन मुश्किल से 120 नर्सें ही सेवाएं दे रही हैं। इसके अलावा पैरामेडिकल स्टाफ की कमी से भी कॉलेज प्रबंधन जूझ रहा है। इस कारण मरीजों को इलाज में काफी असुविधा हो रही है। प्रशासन ने मेडिकल कॉलेज में ही कोविड-केयर सेंटर बनाया है। इस कारण यहीं पर मरीजों को भर्ती करना पड़ रहा है।
कोरोना मरीजों का इलाज करते हुए ये डाॅक्टर संक्रमित
मेडिकल काॅलेज के कोविड केयर सेंटर में मरीजों का इलाज करते हुए डाॅ.विनोद दांगी, डाॅ.मेघा शाह, डाॅ.स्वाति सोलंकी, डाॅ.अमन अग्रवाल, डाॅ.संदीप कोहली, डाॅ.ओम गौर, डाॅ.पूजा तिवारी, डाॅ.शिवकुमार रघुवंशी, डाॅ.नरेश सोलंकी और डाॅ.सौरभ जैन संक्रमित हो चुके हैं।
मेडिकल कॉलेज में 7 प्रोफेसर और 12 असि.प्रोफेसर की कमी
12 प्रोफेसर हैं। 7 प्रोफेसर की कमी है। (फार्मोकोलॉजी, एनेस्थीसिया, नाक कान गला विभाग , आंख रोग विभाग, स्किन, मानसिक रोग विभाग, टीवी विभाग, रेडियो डायग्नोसिस विभाग) 17 एसोसिएट प्रोफेसर हैं 15 एसोसिएट प्रोफेसर की कमी चल रही है। 39 असिस्टेंट प्रोफेसर हैं। 12 असिस्टेंट ऑफिसर की कमी है। 2 प्रतिनियुक्ति पर हैं। 19 प्रदर्शक हैं। अभी 10 की कमी चल रही है।
सीरियस मरीज को देखने रात भर नहीं आया कोई डाॅक्टर
कोविड केयर सेंटर में स्टाफ की कमी का एक उदाहरण है कि कृष्णा काॅलोनी निवासी सुनील शुक्ला ( परिवर्तित नाम ) ने विगत 1 मई शनिवार की रात करीब एक बजे अपने बड़े भाई विजय शुक्ला को इमरजेंसी में भर्ती करवाया लेकिन अगले दिन सुबह 7 बजे तक वहां कोई डाॅक्टर और स्टाफ नर्स उन्हें चेक करने नहीं आया। उनका आक्सीजन लेवल 84 तक पहुंच गया था। ऐसे में सुनील शुक्ला अपने भाई को मेडिकल काॅलेज से वापस घर लेकर आ गए।
^मेडिकल काॅलेज और हास्पिटल में अभी डाॅक्टरों और स्टाफ की कमी चल रही है। वर्तमान में यहां 90 डाॅक्टरों की पदस्थापना है लेकिन कई डाॅक्टर नौकरी छोड़ गए हैं। कई बीमार चल रहे हैं। यहां कुल 404 नर्सों की जरूरत है। अभी केवल 120 कार्यरत हैं। उसमें भी 50 नर्सें एनएचएम से भर्ती की गई हैं। पैरामेडिकल स्टाफ और अन्य रिक्त पदों की प्रतिपूर्ति के लिए भर्ती प्रक्रिया चल रही है। जल्द ही भर्ती की जाएगी।
डाॅ.सुनील नंदीश्वर, डीन विदिशा
डाॅ.अखिलेश जैन ने छोड़ी नौकरी
एनेस्थीसिया विभाग के प्रमुख डॉ. अखिलेश जैन ने मेडिकल कॉलेज से इस्तीफा दे दिया है। टीम द्वारा उसको स्वीकार कर लिया गया है। इससे पहले पिछले वर्ष काॅलेज डीन एवं कलेक्टर ने मिलकर उनको सस्पेंड करा दिया था। इससे डॉक्टर अखिलेश जैन एवं समस्त चिकित्सा शिक्षक काफी उदासीन थे। उन्होंने कलेक्टर एवं प्रशासन को सस्पेंशन कैंसिल कराने के लिए भी कई बार लिखा था, परंतु प्रशासन को उससे कोई फर्क नहीं पड़ा। डॉ. अखिलेश जैन का बोर्ड पेपर 23 मार्च को खत्म हुआ था। उन्होंने एक माह का नोटिस पीरियड 23 अप्रैल को पूर्ण कर लिया था। इसके बाद भी 25 अप्रैल को वे सेवा मुक्त हो गए। इस समय मेडिकल काॅलेज को एनेस्थीसिया विभाग के डाॅक्टर की सख्त जरूरत थी। ऐसे में उनका नौकरी छोड़ना काफी परेशान करने वाला है।
कोरोना वार्ड में सेवाएं न देने वाले पूर्व सुपरिटेंडेंट डाॅ.प्रशांत ने भी किया रिजाइन
मेडिसन विभाग के अध्यक्ष और डॉ प्रशांत श्रीवास्तव पहले से ही अन्य बीमारियों के कारण कोरोना वार्ड में अपनी सेवाएं नहीं दे रहे हैं। मेडिसन विभाग के डॉ. दर्शना वर्मा एवं डॉ. धर्मेंद्र पहले ही मेडिकल कॉलेज छोड़ कर जा चुके हैं। ऐसे समय में दूसरे विभागाध्यक्ष का भी जाना भी विदिशा के लिए बहुत बड़ी क्षति है। टीबी एंड चेस्ट की विभागाध्यक्ष भी असिस्टेंट प्रोफेसर की पोस्ट पर हैं। उनको इतना अनुभव भी नहीं है। विदिशा जिला, कोरोना महामारी के समय भगवान भरोसे ही चल रहा है। मेडिकल काॅलेज के पूर्व सुपरिटेंडेंट डाॅ.प्रशांत बड़लगांवकर भी पिछले महीने ही कॉलेज छोड़ कर गए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva hin_Deva hin_Deva hin_Deva hin_Deva zho_Hant eng_Latn